CELEX: 32020R2191
Language: hu
Date: 2020-11-20 00:00:00
Title: A Bizottság (EU) 2020/2191 felhatalmazáson alapuló rendelete (2020. november 20.) az (EU) 2015/2446 felhatalmazáson alapuló rendeletnek a Nagy-Britannia és Észak-Írország Egyesült Királysága, a Csatorna-szigetek és a Man-sziget területére belépő vagy onnan kilépő áruk tengeri szállításához kapcsolódó belépési gyűjtő árunyilatkozatok és indulás előtti árunyilatkozatok benyújtási határidői tekintetében történő módosításáról

2020.12.23.   
               
               
                  HU
               
               
                  Az Európai Unió Hivatalos Lapja
               
               
                  L 434/8
               
            
         A BIZOTTSÁG (EU) 2020/2191 FELHATALMAZÁSON ALAPULÓ RENDELETE
         (2020. november 20.)
         az (EU) 2015/2446 felhatalmazáson alapuló rendeletnek a Nagy-Britannia és Észak-Írország Egyesült Királysága, a Csatorna-szigetek és a Man-sziget területére belépő vagy onnan kilépő áruk tengeri szállításához kapcsolódó belépési gyűjtő árunyilatkozatok és indulás előtti árunyilatkozatok benyújtási határidői tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről rendelkező megállapodásra (1) és különösen annak 126. cikkére és 127. cikke (1) bekezdésére,
         tekintettel az Írországról/Észak-Írországról szóló, az említett megállapodáshoz csatolt jegyzőkönyvre és különösen annak 5. cikke (3) és (4) bekezdésére, valamint 13. cikke (1) bekezdésére,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (2) és különösen annak 131. cikke b) pontjára és 265. cikke a) pontjára,
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát.
                  
               
                     (2)
                  
                  
                     2020. február 1-jén az Egyesült Királyság kilépett az Európai Unióból és az Európai Atomenergia-közösségből. A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: a kilépésről rendelkező megállapodás) 126. és 127. cikke értelmében a 2020. december 31-ig tartó átmeneti időszakban (a továbbiakban: átmeneti időszak) az uniós jog alkalmazandó az Egyesült Királyságra és az Egyesült Királyságban.
                  
               
                     (3)
                  
                  
                     A kilépésről rendelkező megállapodás 185. cikkével és az Írországról/Észak-Írországról szóló jegyzőkönyv 5. cikkének (3) bekezdésével összhangban az átmeneti időszak végét követően Észak-Írország tekintetében a 952/2013/EU rendelet 5. cikkének 2. pontjában meghatározott vámjogszabályok alkalmazandók az Egyesült Királyságra és az Egyesült Királyságban (az Egyesült Királyság felségvizeinek kivételével). Ezenkívül az említett jegyzőkönyv 5. cikkének (4) bekezdése és 2. mellékletének 1. pontja értelmében Észak-Írország tekintetében a 952/2013/EU rendelet alkalmazandó az Egyesült Királyságra és az Egyesült Királyságban. Ezért az e rendeletben szereplő, Nagy-Britannia és Észak-Írország Egyesült Királyságára vonatkozó hivatkozásokba az Észak-Írországban található kikötők nem értendők bele.
                  
               
                     (4)
                  
                  
                     Az átmeneti időszak végét követően az Egyesült Királyságból az Unió vámterületére érkező árukra vonatkozóan belépési gyűjtő árunyilatkozatot, az Unió vámterületét elhagyó és az Egyesült Királyság Észak-Írországon kívüli területén található rendeltetési helyre szállítandó árukra pedig indulás előtti árunyilatkozatot kell benyújtani. Ezeket az árunyilatkozatokat olyan határidőn belül kell benyújtani, amely elegendő időt biztosít a tagállami és az Észak-Írország tekintetében illetékes egyesült királysági vámigazgatási szerveknek ahhoz, hogy megfelelő biztonsági és védelmi kockázatelemzést végezzenek az áruk érkezését, illetve az áruk indítását megelőzően, anélkül, hogy ez jelentős zavart okozna a gazdálkodók logisztikai folyamataiban és eljárásaiban.
                  
               
                     (5)
                  
                  
                     Jelenleg az (EU) 2015/2446 felhatalmazáson alapuló bizottsági rendelet (3) értelmében az Unió vámterülete és az Északi-tenger bármely kikötője közötti árufuvarozásra egyedi határidők alkalmazandók a belépési gyűjtő árunyilatkozatok, illetve az indulás előtti árunyilatkozatok benyújtásakor. Az átmeneti időszakot követően ugyanezeket a határidőket célszerű alkalmazni az említett célokra az Egyesült Királyság azon kikötőibe érkező, illetve azon kikötőiből induló, tengeren szállított áruk tekintetében, amelyek nem az Északi-tengeren találhatók. Ennek megfelelően azokban az esetekben, amikor belépési gyűjtő árunyilatkozatot vagy indulás előtti árunyilatkozatot kell benyújtani, az északi-tengeri kikötőkre vonatkozó határidőket kell alkalmazni Nagy-Britannia és Észak-Írország Egyesült Királysága, valamint a Csatorna-szigetek és a Man-sziget valamennyi kikötőjére.
                  
               
                     (6)
                  
                  
                     Annak érdekében, hogy az átmeneti időszak végét követően zavartalan legyen a vámigazgatási szervek és a gazdálkodók napi működése, indokolt, hogy e rendelet sürgősen lépjen hatályba és 2021. január 1-jétől alkalmazandó legyen,
                  
               ELFOGADTA EZT A RENDELETET:
         
            1. cikk
            Az (EU) 2015/2446 felhatalmazáson alapuló rendelet a következőképpen módosul:
            
                        1.
                     
                     
                        A 105. cikk c) pontja a következő alponttal egészül ki:
                        
                                    „vi.
                                 
                                 
                                    Nagy-Britannia és Észak-Írország Egyesült Királyságának kikötői az Észak-Írországban található kikötők kivételével, valamint a Csatorna-szigetek és a Man-sziget kikötői;”.
                                 
                              
                  
                        2.
                     
                     
                        A 244. cikk (1) bekezdése a) pontjának ii. alpontja helyébe a következő szöveg lép:
                        
                                    „ii.
                                 
                                 
                                    az egyfelől az Unió vámterülete, másfelől Grönland, a Feröer szigetek, Izland, a balti-, az északi-, a fekete-, illetve a földközi-tengeri kikötők, Marokkó összes kikötője, továbbá – az Észak-Írországban található kikötők kivételével – Nagy-Britannia és Észak-Írország Egyesült Királyságának kikötői, valamint a Csatorna-szigetek és a Man-sziget kikötői közötti konténeres árufuvarozás esetében legkésőbb két órával az Unió vámterületén lévő kikötő elhagyását megelőzően;”.
                                 
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. november 20-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 29., 2020.1.31., 7. o.
         
         
            (2)  HL L 269., 2013.10.10., 1. o.
         
         
            (3)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).